Feliksas Viskantas

Feliksas Viskantas (1934 m. sausio 28 d. Palangoje – 1995 m. lapkričio 27 d. Vilniuje), choro dirigentas, pedagogas ir kompozitorius.

 Biografija 

Baigęs Palangos vidurinę mokyklą, 1952–1954 studijavo lietuvių kalbą ir literatūrą Klaipėdos mokytojų institute, tuo pačiu metu muzikos mokykloje pas S. Girčių mokėsi griežti kontrabosu. Tarnaudamas sovietinėje armijoje, vadovavo karių chorui. 1957 Klaipėdos muzikos mokykloje įgijo choro dirigento specialybę (dėst. A. Buzys). 1957–1962 choro dirigavimą studijavo Lietuvos valstybinėje konservatorijoje Vilniuje (dėst. A. Lopas). Studijuodamas mokė muzikos ir dainavimo vienoje sostinės aštuonmetėje mokykloje, vadovavo miškų technikumo vyrų chorui (1958–1961) ir 25-osios vidurinės profesinės technikos mokyklos jaunuolių chorui (1961–1967). F. Viskantas 1961–1967 buvo Lietuvos valstybinio akademinio dramos teatro muzikos dalies vedėjas, 1963–1973 dėstė choro dirigavimą Vilniaus valstybinio pedagoginio instituto Muzikos katedroje. 1965–1972 vadovavo mergaičių vokaliniam ansambliui, suburtam iš Vilniaus miesto vidurinių mokyklų vyresniųjų klasių moksleivių. Ansamblis dažnai pasirodydavo per televiziją, apie jį sukurtas televizijos filmas „Skambantis namelis".

Nuo 1972 F. Viskantas buvo Vilniaus inžinerinio statybos instituto Estetikos katedros dėstytojas, vėliau vyr. dėstytojas ir docentas, taip pat ir akademinio mišriojo choro „Gabija“ chormeisteris, nuo 1975 iki mirties meno vadovas ir dirigentas. Choras – daugelio respublikinių dainų švenčių konkursų prizininkas ir laureatas, gražiai pasirodydavo tarptautiniuose studentų mišriųjų chorų konkursuose „Juventus“ Kaune ir Baltijos respublikų studentų dainų šventėse „Gaudeamus“ Rygoje, Vilniuje ir Tartu. „Gabija“ 1984 VI Stasio Šimkaus chorų konkurso Klaipėdoje laureatė, daug koncertavo Lietuvoje, taip pat užsienyje – Vengrijoje, Vokietijoje, Čekijoje, Danijoje, padarė įrašų Lietuvos radijui ir televizijai, turėjo įdomių ir subtiliai interpretuojamų klasikinių ir lietuvių kompozitorių kūrinių repertuarą. 1994 m. gegužės 25 d. Valstybinės filharmonijos salėje „Gabija“ surengė įspūdingą dviejų dalių koncertą savo gyvavimo 30-mečiui pažymėti. Paskutinį kartą „Gabijai" F. Viskantas dirigavo 1995 m. lapkričio 17 d. Vilniaus technikos universiteto 5-mečio minėjime – koncerte.

Nuo 1979 pedagogas kurį laiką dėstė choro dirigavimą Lietuvos valstybinėje konservatorijoje.

F. Viskantas atliko didelį visuomeninį darbą. Buvo Vilniaus miesto chorvedžių tarybos narys, respublikinių dainų švenčių konsultantas, chorų apžiūrų ir konkursų žiuri narys, „Dainų dainelės“ konkursų žiuri narys, respublikinių studentų dainų švenčių Klaipėdoje (1977), Marijampolėje (1981) ir Šiauliuose (1984), Baltijos studentų dainų švenčių „Gaudeamus" Rygoje (1981), Taline (1984), Vilniuje (1988), Liepojoje ir Uogrėje (1991), taip pat Tartu (1995), 1990 Lietuvos tautinės dainų šventės ir 1994 I Pasaulio lietuvių dainų šventės Vilniuje dirigentas.

F. Viskantas sukūrė dainų chorams ir vokaliniams ansambliams. Išpopuliarėjo jo dainos „Traukinių dainelė“ ir „Ežerėliai". 1985 dirigentui suteiktas nusipelniusio artisto garbės vardas. Išaugino tris dukras, iš kurių Rasa ir Daina tapo kvalifikuotomis dirigentėmis.

 Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Viskantas, Feliksas
Viskantas, Feliksas
Viskantas, Feliksas
Kategorija:Tarptautinio Stasio Šimkaus chorų konkurso dalyviai